জামিয়াতুর রশিদ, করাচি
জামিয়াতুর রশিদ, করাচি (উর্দু: جامعتہ الرشید کراچی‎‎ ) পাকিস্তানের করাচিতে অবস্থিত একটি ইসলামি শিক্ষা প্রতিষ্ঠান (মাদ্রাসা)। রশিদ আহমদ লুধিয়ানভি মাদ্রাসাটি প্রতিষ্ঠা করেন। এটি ফেডারেল শিক্ষা ও পেশাদার প্রশিক্ষণ মন্ত্রণালয় এবং উচ্চ শিক্ষা কমিশন কর্তৃক অনুমোদিত পাঠক্রম পরিচালনা করে। মাদ্রাসাটিতে "কুলিয়াতুশ শরিয়াহ" সহ ৩৬টি বিভাগ রয়েছে। এটি "জামিয়া উম্মে হাবিবা লিল-বানাত", "জামিয়া হাফসা লিল-বানাত" এবং "আল-বৈরুনি বালিকা মাধ্যমিক বিদ্যালয়" নামক মেয়েদের জন্য প্রতিষ্ঠিত শিক্ষাপ্রতিষ্ঠানগুলো পরিচালনা করে। মুফতি আব্দুর রহিম মাদ্রাসাটির বর্তমান প্রধানের দায়িত্ব পালন করছেন। ২০২১ সালের মে মাসে "মাদ্রাসাগুলিতে" ধর্মনিরপেক্ষ ও ধর্মীয় শিক্ষার মধ্যে সামঞ্জস্য করার জন্য মাদ্রাসাটি জামিয়া বিন্নুরীয়ার সাথে যুক্ত হয়ে "মাজমা'আ উলুম আল-ইসলামিয়া" (ইসলামিক বিজ্ঞান বোর্ড) নামে একটি সমন্বিত বোর্ড গঠন করে।